Cigániková, Jana, poslankyňa NR SR (2019-12-03):
Vážená pani predkladateľka, medicína nie je náboženstvo, parlament nie je kostol a my ženy a ani deti nie sme vaši pokusní králici. Štyridsaťpäť minút, 45 minút bol tento váš slávny pozmeňovák teraz na webe, nestihla som si ho celý prečítať, aj keď som vás popri tom ešte počúvala, nestihla som si ho celý prečítať, ale aspoň nejakú časť som stihla. Čo chcem ale k tomu povedať, tri roky ste predtým podľa vašich vlastných slov predstavovali pôvodný návrh tohto zákona, ktorý keď vyšiel, tak, ktorý ste podľa vašich slov aj teda konzultovali s odborníkmi, ale keď vyšiel, tak odborníci sa vyjadrili, že váš návrh môže doslova ugrilovať srdiečko tým deťom, tým, že ste chceli, aby sa vlastne počúval tlkot srdiečka prostredníctvom toho tzv. Dopplera, ktorý ste teraz z pozmeňováku vypustili práve preto, že vás odborníci kritizovali. Takto vážnu chybu mal váš pôvodný návrh, ktorý ste mali po troch rokoch príprav! Prosím vás pekne, ja by som chcela vedieť, keď tento pozmeňovák ste predložili teraz, mal byť na hlasovanie ešte možno hodinku predtým, ale naschvál ste neboli v sále a my už sme dopredu vedeli, že tu nebudete preto, lebo ste ho ešte stále nemali pripravený. Ten pozmeňovák ste pripravili na poslednú chvíľu. Tak keď po troch rokoch príprav mal takú chybu, že mohol doslova zabíjať tie deti, ktoré by bol váš pozm..., váš návrh prežili, tak aký, akú chybu bude mať takýto pozmeňovák? To samé osebe je obrovské riziko vám za niečo takéto zahlasovať. Dobre. Vravíte, vypustili ste počúvanie srdiečka embrya alebo plodu tým Dopplerom a vravíte, že teda riešite iné veci, ktoré sú potrebné. Ja vám chcem povedať, v tom vašom, ako naozaj sa nevyznám úplne v tej, v tom vašom svete a asi žijem trošku v inom, ale chcem vám len povedať, že či ste si uvedomili, že vy riešite vlastne následok. Pani predkladateľka, poďme riešiť príčinu. Počúvajte, však keď už teda máme tu problém s potratmi, tak kto ich spôsobuje? Povedzme, kto, povedzme si na rovinu, kto spôsobuje nechcené tehotenstvá. No za 100 % nechcených tehotenstiev môžu predsa muži. Tak poďme to vyriešiť, však načo budeme riešiť následky, nechcené tehotenstvá, prikazovať a zakazovať niečo ženám, však teda keď už vo vašom svete, vy predsa viete oveľa lepšie, ako majú ľudia žiť, rovno to poďme riešiť. Všetci muži, ktorí budú mať na svedomí nechcené tehotenstvo, bum, vazektómia povinne zo zákona! Nechcete to navrhnúť? Je to, možno sa niekto chytí za hlavu, ale v mojom svete je to rovnako stupídny, rovnako extrémistický návrh, ako prikazovať a zakazovať niečo žene. Prečo pri žene áno a pri mužovi nie? A navyše, opakujem, to muži sú predsa príčinou nechcených tehotenstiev. Keď vyriešime príčinu, máme po probléme. Nemusíme mať žiadnu potratovú politiku. Všetko sme vyriešili. Vybavené. Toto my môžeme, len tak ako, ja si to teda nedovolím navrhnúť, lebo sa obávam, že v tomto parlamente by to nebodaj ešte prešlo, to by som naozaj nechcela, ale teda chcem poukázať na, na úplnú hlúposť tohto návrhu a tú, tú extrémnu drzosť, ktorý, ktorú v sebe poníma. Hovoríte o zmenách. Medzi tými zmenami je predĺženie doby, ak som to správne pochopila, ja sa ospravedlňujem, ak za tú chvíľku som nestihla všetko. Ale hovoríte o tom, že teda lekár má povinnosť ženu informovať a všeličo jej dať, a tá žena, teda keď príde s tým, že sa rozhodla urobiť takýto vážny zákrok a že si to naozaj teda zvážila a je rozhodnutá, tak nemôže to ten lekár urobiť hneď, alebo ju objednať hneď na ďalší deň, ale teda podľa tohto vášho pozmeňujúceho návrhu už to nemôže urobiť ani do 48 hodín, ako to bolo pôvodne, ale teraz až 96, čiže štyri dni. O. K., dva alebo štyri dni potom, či sa bude žena trápiť navyše, vám je to asi jedno, dajte si to tam, to ešte by asi až tak ma nerozčuľovalo. Podstata. K tomu jej musí, keď tá žena teda príde s tým, že naozaj má tak životnú, tak vážnu životnú situáciu, že si nemôže dovoliť vychovávať dieťa, že má na to svoje dôvody, že jej nikto nepomáha, a nemyslím tým nikto ani možno manžela, matku, rodinu, ale myslím tým v prvom rade možno štát, o tom budem ešte hovoriť. Tak k tomu jej ten lekár pri..., pri..., prilepí jedenkrát výtlačok nejakého, nie nejakého, ale teda jedenkrát výtlačok sona, ktoré bude vlastne zobrazovať to embryo alebo plod, plus písomné informácie, plus výška sumy materského, výška sumy rodičovského príspevku, príspevku na starostlivosť o dieťa, príspevku pri narodení dieťaťa, prídavok na dieťa. Prosím vás pekne, to si, to chcete kúpiť to dieťa? To, to vážne si myslíte, že niektorá žena akože, že á, však 4 hodiny poobede, nemám čo robiť, idem na potrat? Veď tie ženy si to naozaj zvážia a veľmi dobre. Myslíte si, že tieto veci nevedia? A, mimochodom, keď sme pri tom, tie dávky, ktoré tu čítam, sú tak smiešne malé, že z toho neuživíte vôbec nič. A už vôbec nie dieťa. Tak aby vám to ešte nespôsobilo, že to bude ešte viac odstrašovať. A ďalšia vec bola písomný zoznam organizácií poskytujúcich pomoc v tehotenstve vedený ministerstvom zdravotníctva, dobre, nech je v prehľadnej podobe, to síce netuším, čo je, ale však, lekári, trápte sa a nemocnice. A v prehľadnej podobe, ktorá umožňuje orientáciu v texte. No a teraz sa dostávame k podstate, pozor, nemusí to byť len od nemocnice, ale aj od záujmového združenia, cirkvi a náboženských spoločností. A sme doma, dámy a páni. Tu sme doma. Tuto sa ide akože vo veľkom, tu nejaké cirkvi, náboženské spoločnosti budú zúfalým ženám, ktoré sa ocitli v ťažkej životnej situácii vďaka chlapom, ktorých neriešite vo svojom návrhu zákona, tak budú im vlastne nejaké doslova citové vydieranie spôsobovať, tak ako som to teraz počula z vašich úst. A my s tým máme všetci súhlasiť. V 21. storočí, tu ja mám pocit niekedy, že sme sa vrátili ďaleko späť, ale fakt rozumiem tomu, že niekto chce ochraňovať život, aj tomu pohľadu, že dokonca aj my v klube, nebudem konkretizovať, ale aj my v klube máme ľudí, ktorí polemizujú nad touto otázkou, pretože to neni ľahká situácia. Ale kurník šopa, tri mesiace pred voľbami?! Vážne? Kde ste boli tri a pol roka? Toto vám máme veriť, že teraz ide akože o tie deti? Po takto nekvalitných návrhoch zákona? Že sa nehanbíte! Ďalšia vec, ktorá okrem tohoto, že tam napcháte teda to náboženstvo, to bolo to na začiatku, čo som hovorila, a upozorňovanie na traumy a neviem čo. Viem, poviete mi, že vy predsa len informujete, však vám ide o dobrú vec. A ja by som vám mohla povedať, že áno, však my tiež chceme, my liberáli sme zástancovia toho, aby ľudia mali čo najviac informácií, aby sa potom slobodne a zodpovedne rozhodovali. V poriadku. Ale keď teda sa bavíme o tom, že chcete len informovať a vôbec nič iné za tým neni, prečo sú tam riziká, riziká toho potratu? Prečo napríklad tam nepíšete, keď už to chceme vyvažovať, riziká pôrodov? Prečo sa tam nenapíše, že jedna z 10-tisíc žien zomrie pri pôrode? A keď je to cisársky rez, tak je to jedna z 2 500 žien. Prečo sa nehovorí, keď tam hovoríte o tých všetkých otrasných veciach, prečo nenapíšete a neinformujete rovnako tú istú ženu o tom, že môže prísť k ruptúre konečníka, hrádze alebo krčka maternice? Môže prísť k poraneniu panvy. Môže prísť k embólii plodovou vodou, ktorá z 50 % prípadov končí smrťou, môže prísť k hemoragickému a septickému šoku, krvácaniu, ktoré patrí medzi najčastejšie príčiny úmrtí v súvislosti s tehotenstvom, rôzne infekcie následne, zápal mliečnych žliaz, nehovoriac o tom, čo všetko môže spôsobiť v podstate život, teraz nechcem povedať, ale musím povedať, život nechceného dieťaťa pre to dieťa samotné. A hovorím to teda teraz z osobnej skúsenosti, pretože som, bohužiaľ, mala v živote známu, ktorá bola takýmto nechceným dieťaťom, a nie raz sa ma vo svojej ťažkej životnej situácii pýtala, prečo sa mňa niekedy niekto neopýtal, či ja chcem žiť takýto život, či ja chcem prísť na ten svet a celý život čeliť tomu, že som nechcená. Nikto sa o ňu nepostaral! Ani žiadne dávky jej nestačili. Nemala rodinu, úrady jej neboli podporou a v decáku ju akurát tak znásilňovali. Skončila niekde pri Slovnafte. Viete, jak to skončilo? Zabila sa. Prečo sa týchto ľudí nikto nepýta? Prečo aj takéto citové vydieranie nezahrniete, prečo vidíte len jednu stránku veci? A, samozrejme, tri mesiace pred voľbami, to je vaša najväčšia hanba. Ešte keby ste prišli s tým na začiatku, tak vám to verím. A nehovoriac o tom, že vy vlastne nemáte reálny dôvod, lebo vieme všetci, že počet potratov klesá. Všeobecná miera umelej potratovosti bola v roku 1997 14,6 %, v roku 2008 7,7 %, v roku 2018 4,7 %. Takže opakujem, že vy nemáte žiadny iný dôvod k takémuto drastickému, nepripravenému, neľudskému návrhu zákona, a môžte sa tváriť, ako chcete milo, a môžte sa tu tváriť, že obhajujete život, lebo toto je spôsob, ktorým beriete ženám ich vlastné práva, rozhodujete o strašne citlivej veci, do ktorej sa nepúšťame ani my. My sem neprichádzame s návrhmi, jak to tu treba všetko liberalizovať a jak je všetko v poriadku! Vy sa tu striedate jeden, jeden medzi druhým len preto, lebo vám idú voľby. Čo si o sebe myslíte? Tento návrh zákona nie že vám, nie že vám nepodporíme, ale tá hanba, ktorá, ktorú, ktorú ste si spôsobili takýmto návrhom, tá vám právom patrí. A hnevám sa na vás, hnevám sa na vás preto, lebo, opakujem, medicína nie je náboženstvo, parlament nie je kostol. A vy tu nie ste na to, aby ste ľuďom hovorili, ako majú žiť. A tváriť sa, že ich idete chrániť, len preto, lebo vám ide o vaše politické preferencie. Môžete sa hanbiť. (Potlesk.)